**УНИВЕРЗИТЕТ У БЕОГРАДУ**

**ФИЛОЗОФСКИ ФАКУЛТЕТ**

**ИЗБОРНОМ ВЕЋУ**

Одлуком Изборног већа Филозофског факултета у Београду (V редовна седница одржана 15.05.2025. године) године изабрани смо за чланове стручне комисије за припрему реферата о кандидатима пријављеним на конкурс и предлагање кандидата за избор у звање ванредног професора за ужу научну област АРХЕОЛОГИЈА.

На конкурсу, који је 28. маја 2025. године објављен у огласним новинама Националне службе за запошљавање „Послови“ за радно место ВАНРЕДНОГ ПРОФЕСОРА за ужу научну област АРХЕОЛОГИЈА, пријавио се један кандидат, др Бобан Трипковић. Комисија је прегледала сва документа и радове кандидата и подноси Изборном већу Филозофског факултета у Београду следећи

**И З В Е Ш Т А Ј**

Колега Бобан Трипковић рођен је 1972. године у Београду. Дипломирао је 1998. године на Одељењу за археологију Филозофског факултета у Београду, где је 2003. године успешно одбранио свој магистарски рад. Године 2010. одбранио је докторску дисертацију под насловом *Домаћинство и заједница у касном неолиту централног Балкана*. Од новембра 1998. до марта 1999. године радио је у Музеју града Београда, а од 1999. почиње његово радно ангажовање на Одељењу за археологију Филозофског факултета Универзитета у Београду, прво у звању асистента-приправника (1999-2003), затим асистента (2003-2010), доцента (2010-2020) и коначно ванредног професора (од 2020. године). Колега Трипковић држи обавезне и изборне курсеве на свим нивоима студија.

**НАУЧНОИСТРАЖИВАЧКИ РАД КАНДИДАТА**

Истраживачки рад др Бобана Трипковића усмерен је на период неолита, и то превасходно на касни неолит (винчанска култура) и период транзиције у енеолит, односно време преласка V у IV миленијум пре нове ере. Нарочит акценат у својим истраживањима колега Трипковић ставља на локалитете типа Обровац, специфичне облике насељавања и коришћења простора у мочварном окружењу, превасходно у Мачви (*Neolithic and Post-Neolithic Settlement Mounds of Northwestern Serbia*). Његова истраживања укључују и примену и интерпретацију геоархеолошких бушења и геомагметна снимања, уз археоолошка ископавања (*Обровчине у Ратковача–Лугу код Дубља (Богатић),локалитет типа обровац – стратиграфија,хронологија и окружење*), али и интердисциплинарна истраживања у којима се применом геохемијских метода реконструише природно окружење ове нарочите врсте локалитета (*Reconstruction of palaeoenvironment and ancient human activities at Obrovac-type settlements (Serbia) using a geochemical approach*, коауторски рад с Г. Веселиновић et al.). Иако је у археологији познато да топонимија може да укаже на постојање одређеног типа археолошких локалитета, те је стога неизбежан елемент археолошке проспекције, веома је мало научних радова посвећених тој проблематици. Због тога изузетан значај има коауторски рад колеге Трипковића у коме се ове теме проблематизују на примеру западне Србије: извршена је класификација топонима, анализа њихове учесталости и њихов однос с топографским показатељима, као и начин перцепције тих археолошких локација у савремено доба (*Нека запажања о топографији и топонимији праисторијских налазишта у западној Србији*). Рад колеге Трипковића на истраживању локалитета типа обровац подразумева и знатно шира теоријска разматрања, у којима се, и кроз историјску перспективу, разматрају не само потенцијални начини прилагођавања живота мочварној средини у прошлости, већ и процес формирања археолошких знања, која су, показало се, у великој мери условљена традиционалним и савременим искуством живота у сличним условима (*Живот у водоплавинама (пра)историјске Мачве: између евиденције и интерпретације*). Осим тога, у коауторским радовима, Б. Трипковић разматра и остатке материјалне културе са оброваца, пре свега керамике, који указују на специфичне технолошке поступке којима се открива хибридизација различитих културних традиција, у третманима површине (*Третмани површина посуда после печења у раном енеолиту: пример с локалитета Шанац-Изба код Липолиста*) или врсти и положају украса (*Mixed pottery traditions in the 5th millennium western Serbia: Insights from the site of Šanac-Izba near Lipolist*).

Проблем насељавања у касном неолиту област је којом се колега Трипковић бави већ скоро две деценије, па се тако бави и унутрашњом структуром трособне куће с локалитета Винча- Бело Брдо (*Use of Space in a Late Neolithic/Early Eneolithic Building at the Site of Vinča-Belo Brdo in the Central Balkans*, коауторски рад с К. Боројевић et al.). Изузетно знање колеге Трипковића из области економије и размене и различитим приступима тим темама у археологији (*Economy and exchange*), резултирало је поглављем у престижној публикацији *The Oxford Handbook of Archaeological Theory*.

Квантитативни приказ објављених радова др Бобана Трипковића у периоду од претходног избора у звање задовољава захтеве за поновни избор у звање ванредног професора, с обзиром на то да је објавио по један рад из категорија М13, М14, М22, M31, M33 и М61 и три рада из категорије М51. Радови колеге Трипковића према сервису Google Scholar имају укупно 436 цитата, а вредност Хиршовог индекса износи 12. Према SCOPUS бази података, број хетероцитата је 46.

Своје ангажовање нма међународном плану колега Трипковић показује учешћем на интернационалним (3) и домаћим конференцијама (1) у периоду од последњег избора. Бобан Трипковић је члан Европске асцоијација археолога.

**СТРУЧНО-ПРОФЕСИОНАЛНИ ДОПРИНОС**

Др Бобан Трипковић ангажован је на два обавезна (Археологија неолита, Неолит на централном Балкану) и два изборна (Неолит: економија и друштво, Неолитски артефакти: израда, намена и значење предмета) на основним студијама, два обавезна (Archaeologia Analecta, Неолит југоисточне Европе) и једном изборном (Неолитско наслеђе и савремено друштво) на мастер студијама, и два обавезна (Archaeologia Analecta, Неолит: изабране теме) и једном изборном (Неолит: друштвена и културна динамика) предмету на докторским студијама. Високе оцене студентских евалуација – између 4.56 и 5 показују добру комуникацију са студентима и детаљну припрему наставних материјала. О квалитету његовог рада говори и чланство у комисијама за одбрану мастер (4) и докторских (6) радова од избора у звање ванредног професора. Осим тога, веома је значајан његов рад као ЕСПБ координатора Одељења за археологију током четири мандата.

Сарадња са универзитетима у иностранству оличена је у ангажовању колеге Трипковића на научним пројектима у Хрватској. У периоду 2020-2023. године као сарадник је био ангажован на пројекту МОПРЕНС – Моделирање праповијесних насеља у Славонији, спроведен на Филозофском факултету, Свеучилиште у Загребу, а који је финансирала Хрватска заклада за знаност. Тренутно је члан тима на пројекту истог фонда ИСПРАН – Истраживање просторног планирања у неолитику Славоније неинвазивним археолошким методама, који се такође спроводи на Филозофском факултету, Свеучилиште у Загребу. Осим тога, од 2014. година надаље је стручни саветник за пројекат *Борђош: међународна мултидисциплинарна археолошка истраживања*, који спроводи Музеј Војводине, Нови Сад.

У сфери популаризације науке важно је поменути његов коауторски рад (с проф. др Душаном Михаиловићем и проф. др Јасном Вуковић) на научно-популарној монографији *Корени европске цивилизације. Лепенски Вир – Старчево – Винча* (Београд: Младинска књига, 2023.). Такође, колега Тирпковић одржао је низ предавања у Истраживачкој станици Петница, на на програмима археологије и друштвено-хуманистичких наука.

**ЗАКЉУЧНО МИШЉЕЊЕ И ПРЕДЛОГ КОМИСИЈЕ**

На основу увида у документацију приложену на конкурсу, Комисија једногласно закључује да кандидат др Бобан Трипковић у периоду од избора у звање ванредног професора испуњава тражене квантитативне и квалитативне услове за поновни избор у исто звање, и у наставном и научно-истраживачком раду. У свим областима рада, од научно-истраживачког до наставних и других активности, колега Трипковић показује значајан ниво професионалне одговорности, а његов истраживачки рад, нарочито на међународном плану, знатно доприноси угледу домаће археологије. Због свега наведеног, предлажемо Изборном већу Филозофског факултета да потврди поновни избор др Бобана Трипковића у звање ванредног професора за ужу научну област АРХЕОЛОГИЈА.

Место и датум:

Београд, 18.08. 2025.

ПОТПИСИ ЧЛАНОВА КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јасна Вуковић, редовни професор, Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Марко Порчић, редовни професор, Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Рајна Шошић Клинџић, редовни професор,

Филозофски факултет, Свеучилиште у Загребу